שרי (זמרת)

ביוגרפיה

שרי נולדה וגדלה בטירת כרמל. בצבא שירתה בלהקת פיקוד צפון. צביקה כגן התוודע לשרי כשהפיק את התקליט של חבורת הזמר של פיקוד הצפון "בלילה על הדשא". יחד עם המלחין והמעבד המוזיקלי רוני וייס הקימו את החברה "הפקות 2001 בע"מ" שהפיקה את התקליטים: "Let's Go Wild", "זה הרגע", "I'm Free", "דם חם" ויזמה את הקשר עם CBS (כיום NMC) שהפיקה את התקליט "פסיעה אחת קדימה" עם המנהל המוזיקלי ירוסלב יעקובוביץ.
צביקה כגן הפך למפיק, למנהל האישי וליחצ"ן של שרי ורוני וייס למנהל המוזיקלי והמלחין של רוב להיטיה ("Let's Go Wild", "למה לא", "זה הרגע לאהוב", "לעולם בעקבות השמש", "ילדיסקו", "אתה מבטיח"). בתקופת עבודתם המשותפת הוציאו לאור חמישה תקליטים במשך כחמש שנים.
שרי הקליטה שירים באנגלית בהשפעת הדיסקו שפרח בעולם במחצית השנייה של שנות ה-70. הקהל הישראלי התוודע אליה לראשונה בפסטיבל הזמר והפזמון בפברואר 1978, כשביצעה את השיר "למה לא" (מילים: אליעוז רבין, לחן ועיבוד: רוני וייס) שהגיע למקום הרביעי. לאחר מכן הוציאה את השיר "LET’S GO WILD" והוציאה אלבום באגלית שזכה להצלחה בארצות הברית וספרד.
בדצמבר 1978 זכתה במקום הראשון בפסטיבל שירי הילדים מס' 9 עם השיר "ילדיסקו" (מילים: אליעוז רבין, לחן ועיבוד: רוני וייס).
בינואר 1979 השתתפה בפעם השנייה ברציפות בפסטיבל הזמר והפזמון עם "לעולם בעקבות השמש" (מילים: אהוד מנור, לחן ועיבוד: רוני וייס). בהמשך השנה הוציאה בישראל את האלבום "זה הרגע..." בו נכללו שיריה מפסטיבל הזמר והפזמון, וכן "זה הרגע לאהוב", "גלגל הזמן (בשניהם - מילים: אליעוז רבין, לחן ועיבוד: רוני וייס), ו"אתה מבטיח" (מילים: אפרים סידון), שהוקלט לפסקול הסרט "בלפר". בהקלטות האלבום השתתפו רוני וייס בפסנתר, פסנתר חשמלי וקלוינט, ננסי ברנדס בסינטיסייזר, חיים רומנו בגיטרות, אוהד אינגר ועמי פרנקל בבס, מאיר ישראל בתופים וכלי הקשה, אהרל'ה קמינסקי בכלי הקשה ונגנים נוספים. 
ב-1979 יצא אלבומה בשם "I’M FREE" שהושר בכולו בשפה האנגלית ויועד לשוק הבינלאומי. בקיץ אותה שנה השתתפה במופע שירי הילדים "פסטיזמר" עם השיר "שירו ביחד" (מילים: אליעוז רבין, לחן ועיבוד: רוני וייס)
בקיץ 1980 לאחר 3 אלבומים בלבד, יצא אלבום אוסף משיריה ובו שיר אחד חדש שהפך ללהיט גדול - "דם חם", למילים של מירית שם אור, לחן, עיבוד, ונגינה של צביקה פיק (ביחד עם להקת "ברוש").
בשנת 1982 הוציאה את האלבום "פסיעה אחת קדימה", שהיה אחד מאלבומי הרוק 'הנשיים' הראשונים. לאלבום גם הופקה גרסה אנגלית (עם טקסטים של מוטי דיכנה). האלבום הופק מוזיקלית על ידי המפיק החם באותה תקופה ברוק הישראלי - ירוסלב יעקובוביץ', שגם עיבד את מרבית השירים, שאר השירים עובדו על ידי חיים רומנו, וצביקה פיק (שיר אחד). בין שירי האלבום בלטו: "אני והוא על ענן" (מילים: דורי בן-זאב, לחן ועיבוד: ירוסלב יעקובוביץ'), "לילות לבד" (מילים: אהוד מנור, לחן ועיבוד: ירוסלב יעקובוביץ') "רוצה לשכוח" (מילים: קובי לוריא, לחן: מוטי דיכנה), ו"אל תגידו לי" (מילים: אוהד מנור, לחן ועיבוד: צביקה פיק) . האלבום לא הצליח מסחרית, ושרי החליטה להוריד הילוך בקריירה הבימתית, ולהתרכז במשפחתה ובגידול ילדיה. בדצמבר 1982 השתתפה בפסטיגל מס' 2 עם השיר "כשבא החופש" (מילים: מוטי דיכנה/אבנר קנר, לחן: מוטי דיכנה/אבנר קנר/חיים רומנו, עיבוד: אבנר קנר). ב-1984 הוציאה את השיר "מקום בטוח" (מילים: חני ליבנה, לחן: אבנר קנר). בשנים הבאות כמעט חדלה מלהופיע (למעט הופעה בפסטיבל ערד ב-1987).
ב-1990 הוציאה את השיר "אהובי הלא ידוע" (מילים: חנה גולדברג, לחן ועיבוד: עובד אפרת)
בתחילת 1995 הוציאה את השיר "שמור על השמיים", שכתבה חנה גולדברג והלחין דורון פיקר. בשיר השתתף יובל מסנר בצ'לו, אך גם הוא לא זכה להצלחה.
בשנת 1996 עם גל הנוסטלגיה לשנות השבעים ובעקבות אלבום האוסף "לעולם בעקבות השמש", הוציאה חברת אן.אם.סי לראשונה ע"ג דיסק את האוסף "דם חם - הלהיטים הגדולים של שרי" שכלל גם רמיקס של יועד נבו לשיר הנושא. בעקבות כך חזרה לתודעת הקהל הישראלי. היא חזרה להופיע וב-2002 החלה במופע נוסטלגי לשירי שנות ה-70 יחד עם עוזי פוקס ועם הזמן הצטרף אליהם גם גבי שושן. באותה שנה שרי דיבבה את דמותה של בת הפאוורפאף הקשוחה באטרקאפ ב"בנות הפאוור פאף", ומכאן ואילך הופיעה בתפקידי אורח בסדרות שדובבו על ידי אולפני נ.ל.ס, שבבעלותו של פוקס.
בשנת 2003 שיחקה במחזמר המצליח "מרי לו" בתיאטרון הבימה, לסירוגין עם אילנה אביטל.
בינואר 2018 הוציאה שיר חדש - "פסיפס" למילים של דודי בר-דוד, לחן של לירון לב, ועיבוד והפקה מוזיקלית של פטריק סבג. השיר הוא מתוך מופע באותו שם ובו עיבודים חדשים למיטב להיטיה לצד שירים אחרים אהובים עליה, וכן ושירים אותנטיים מהבית העיראקי בו גדלה.

חיים פרטיים

נשואה לשלומי גולד, שהיה מתופף להקת פיקוד הצפון, ולהם שלושה ילדים, ביניהם הזמרת אדר גולד. מתגוררת בחולון.